Namanganda korxonasidan yashirib qo‘yilgan miltiqni topib olgan fuqaro IIBga keldi

Namangan shahrida yashovchi A. Adashboyev ertalabdan o‘zi ishlaydigan korxonaga kelib, tosh maydalagich uskunani yurgizishdan oldin uning soz-nosozligini ko‘zdan kechira boshladi va nogahon ilg‘ash qiyin bo‘lgan oralig‘ida turgan miltiqqa ko‘zi tushdi. Bu haqda O‘zA xabar berdi.

Topilma “IJK” rusumli ov miltig‘i bo‘lib, yonida 7,62 millimetr kalibrli 5 dona o‘qi ham bor edi. Qiziqish bilan ov qurolini avval uyiga olib ketgan A. Adashboyev ma’lum vaqt o‘tgach, chuqur fikr-mulohaza yuritib, nihoyat to‘g‘ri qarorga keldi.
U shahar ichki ishlar bo‘limi boshlig‘i nomiga ariza bilan murojaat qilib, ov qurolini o‘z ixtiyori bilan topshirdi.
— Fuqarolar tomonidan o‘qotar qurol va o‘q-dori vositalari noqonuniy saqlanishining oldini olish borasida izchil olib borilayotgan targ‘ibot va profilaktika tadbirlari kutilgan samarani bermoqda, — deydi Namangan shahar IIB inspektori D. G‘oziyev. — Noqonuniy saqlanayotgan qurollarni o‘z ixtiyori bilan olib kelib topshirgan shaxs tegishli tartibda javobgarlikdan ozod etilayotgani odamlarni bu borada to‘g‘ri yo‘l tutishga undamoqda.